
Szerszámacélok szikraforgácsolásának vizsgálata a megmunkált felületek érdessége alapján

A szikraforgácsolás az egyik legjelentősebb elektroeróziós megmunkálás. Az eljárás az elektromos szikra erodáló hatásán alapszik, melynek lényege, hogy a megfelelően szabályozott szikrakisülések helyi roncsolódást idéznek elő a megmunkált anyag felületén, ezáltal különféle térbeli alakzatok hozhatók létre.
A szikraforgácsolást előszeretettel alkalmazzák a szerszámgyártás, ezen belül például a műanyag fröccsöntő szerszámok előállítása terén. A korábbi, releváns kutatások, többnyire egy adott ötvözet megmunkálásához szükséges technológiai adatok optimalizálására összpontosítanak, nem tárgyalják a különböző szerszámacélok viselkedésének összehasonlítását.
TDK dolgozatomban, – a felsorolt indokok következtében is – tömbelektródás szikraforgácsolással megmunkált, különböző ötvözésű szerszámacélok viselkedésének összehasonlító vizsgálatával kívánok foglalkozni. A kutatás megvalósítása érdekében, négy különböző – a fröccsöntő iparban is gyakorta használt – szerszámacél próbadarbon szikraforgácsoltam különböző felületminőségű üregeket réz (vörösréz), illetve grafit elektródákkal. Az összehasonlítás alapjául a megmunkált felület mikrogeometriai jellemzői, a megmunkálás méretpontossága és termelékenysége szolgálnak. Az eltérő munkadarab anyagokból kifolyólag vizsgálom továbbá, hogy a kísérletek elvégzése során alkalmazott egyes szerszámanyagok milyen hatással vannak a teljesítménymutatókra, illetve, hogy az elektródák számának növelése, hogyan befolyásolja a megmunkálás eredményét.
A mikrogeometriai jellemzők elemzése érdekében, megvizsgálom a felület 2 dimenziós érdességi paramétereit, azaz az amplitúdó, a térköz és a funkcionális paramétereket, a felület karakterisztikájának pontosabb feltárása érdekében pedig a 3 dimenziós felülettopográfiai jellemzőit is. Ezen kívül ellenőrzöm az üregek mélységének méretpontosságát. A termelékenységre a megmunkálási időkből számítható anyagleválasztási sebességből fogok következtetni.
Kutatásom célja, választ kapni arra a kérdésre, hogy a különböző ötvözésű szerszámacélok eltérő módon viselkednek-e szikraforgácsolás hatására. Továbbá kíváncsi vagyok arra is, hogy az elektróda anyagának változtatása milyen hatással van a szikrázás eredményére, illetve, hogy az egyes munkadarab anyagok esetén melyik típusú elektróda alkalmazása a kedvezőbb. Ezen kívül szeretnék ismereteket szerezni arról is, hogy a hatékonyabb megmunkálás érdekében érdemes-e, illetve megéri-e több elektródát alkalmazni.



